***Projekts 25.02.2025.***

2025.gada \_\_. \_\_\_\_\_\_\_\_ Lēmums Nr. \_\_\_\_

**Par grozījumiem Daugavpils valstspilsētas pašvaldības domes 2023.gada 30.novembra saistošajos noteikumos Nr.26 “Papildu sociālās palīdzības un brīvprātīgo iniciatīvu pabalsti”**

Pamatojoties uz [Sociālo pakalpojumu un sociālās palīdzības likuma](https://likumi.lv/ta/id/68488-socialo-pakalpojumu-un-socialas-palidzibas-likums)  [36.panta](https://likumi.lv/ta/id/68488-socialo-pakalpojumu-un-socialas-palidzibas-likums#p36) sesto daļu  
un [Pašvaldību likuma](https://likumi.lv/ta/id/336956-pasvaldibu-likums) [44.](https://likumi.lv/ta/id/336956-pasvaldibu-likums#p44) panta otro daļu, ņemot vērā Daugavpils valstspilsētas pašvaldības domes Sociālo jautājumu komitejas 2025.gada \_\_\_.\_\_\_\_\_\_\_\_\_ sēdes un Daugavpils valstspilsētas pašvaldības domes Finanšu komitejas 2025.gada \_\_\_.\_\_\_\_\_\_\_\_\_ sēdes atzinumu, **Daugavpils valstspilsētas pašvaldības dome** nolemj:

Apstiprināt Daugavpils valstspilsētas pašvaldības domes 2025.gada \_\_\_.\_\_\_\_\_\_\_\_ saistošos noteikumus Nr.\_\_\_ “Grozījumi Daugavpils valstspilsētas pašvaldības domes 2023.gada 30.novembra saistošajos noteikumos Nr.26 “Papildu sociālās palīdzības un brīvprātīgo iniciatīvu pabalsti””.

Pielikumā: Grozījumi Daugavpils valstspilsētas pašvaldības domes 2023.gada 30.novembra saistošajos noteikumos Nr.26 “Papildu sociālās palīdzības un brīvprātīgo iniciatīvu pabalsti” un to paskaidrojuma raksts.

Daugavpils valstspilsētas pašvaldības domes priekšsēdētājs A.Elksniņš

**Apstiprināti**

ar Daugavpils valstspilsētas pašvaldības domes 2025.gada\_\_\_.\_\_\_\_\_\_\_\_\_\_\_

lēmumu Nr.\_\_\_\_\_\_\_(prot. Nr.\_\_\_\_,\_\_\_\_.§)

**Grozījumi Daugavpils valstspilsētas pašvaldības domes 2023.gada 30.novembra saistošajos noteikumos Nr.26 “Papildu sociālās palīdzības un brīvprātīgo iniciatīvu pabalsti”**

*Izdoti saskaņā ar*[*Sociālo pakalpojumu un  
sociālās palīdzības likuma*](https://likumi.lv/ta/id/68488-socialo-pakalpojumu-un-socialas-palidzibas-likums)[*36. panta*](https://likumi.lv/ta/id/68488-socialo-pakalpojumu-un-socialas-palidzibas-likums#p36)*sesto daļu  
un*[*Pašvaldību likuma*](https://likumi.lv/ta/id/336956-pasvaldibu-likums)[*44.*](https://likumi.lv/ta/id/336956-pasvaldibu-likums#p44)*panta otro daļu*

Izdarīt Daugavpils valstspilsētas pašvaldības domes 2023.gada 30.novembra saistošajos noteikumos Nr.26 “Papildu sociālās palīdzības un brīvprātīgo iniciatīvu pabalsti” (Latvijas Vēstnesis 2023, Nr.240, 2024, Nr.48) šādus grozījumus:

1. papildināt izdošanas tiesisko pamatojumu ar vārdiem un skaitļiem šādā redakcijā:

“likuma “Par palīdzību dzīvokļa jautājumu risināšanā” 27.2panta piekto daļu”;

1. papildināt ar 3.13. un 3.14. apakšpunktiem šādā redakcijā:

“3.13. pabalsts asins donoriem;

3.14. pabalsts grūtniecēm “Māmiņu skolas” apmeklēšanai.”;

1. izteikt 4.punktu šādā redakcijā:

“4. Pabalstu saņem tās mājsaimniecības (personas), kuras dzīvesvieta deklarēta pašvaldības teritorijā (izņemot apbedīšanas pabalsta pieprasītājus 25. punktā).”;

1. izteikt 25. punktu šādā redakcijā:

“25. Apbedīšanas pabalstu līdz 400,00 *euro* (nepārsniedzot faktiskos izdevumus) piešķir apbedīšanas izdevumu segšanai (vai izdevumu kompensēšanai) gadījumos, ja mirušajam bija noteikts trūcīgas mājsaimniecības statuss un viņa pēdējā deklarētā dzīvesvieta bija pašvaldībā, bet Valsts sociālās apdrošināšanas aģentūra (turpmāk – VSAA) nav piešķīrusi apbedīšanas pabalstu vai piešķīrusi pabalstu, kura apmērs ir mazāks par 400,00 euro un faktiskajiem apbedīšanas izdevumiem. Ja VSAA piešķirtais apbedīšanas pabalsts ir mazāks par 400,00 *euro* un faktiskajiem apbedīšanas izdevumiem, pabalsta apmērs ir starpību starp 400,00 *euro* un VSAA piešķirto pabalstu.”;

1. aizstāt 32.punktā skaitli “500,00” ar skaitli “700,00”;
2. aizstāt 47.1. apakšpunktā skaitli “300,00” ar skaitli “350,00”;
3. izteikt 48.1 punktu šādā redakcijā:

“48.1 47.4.–47.6. apakšpunktos minētajos gadījumos pabalstu piešķir pacienta līdzmaksājumu/iemaksu, ārsta speciālista konsultāciju, maksas diagnostisko, ambulatoro/stacionāro pakalpojumu, zobu ārstēšanas, izrakstīto recepšu medikamentu un inkontinences līdzekļu iegādes izdevumu apmaksai.”;

1. izteikt 51. punktu šādā redakcijā:

“51. Trūcīga vai maznodrošināta persona, kurai šāds statuss piešķirts nepārtraukti ne mazāk kā sešus mēnešus, tiesīga saņemt šādus pabalstus;

51.1. pabalstu operācijas izmaksu segšanai vai kompensēšanai (izņemot izmaksas, ko sedz no valsts budžeta vai apdrošinātājs), ja atbilstoši ārstu konsīlija slēdzienam operāciju nepieciešams veikt steidzamības kārtā, līdz 1500 *euro* (bet ne vairāk kā faktisko izdevumu apmērā) kalendārajā gadā;

51.2. pabalstu intravitreālo injekciju izmaksu segšanai vai kompensēšanai (izņemot izmaksas, ko sedz no valsts budžeta vai apdrošinātājs) 50% apmērā no faktiskajiem izdevumiem.”;

1. papildināt ar XIII.1 un XIII.2nodaļu šādā redakcijā:

**“XIII.1 Pabalsts asins donoriem**

58.1 Personām, kuras ir SIA "Daugavpils reģionālā slimnīca" asins donori, ir tiesības saņemt pabalstu 8,00 *euro* apmērā par katru asins nodošanas reizi.

58.2 Pabalstu piešķir bez personas iesnieguma un bez materiālās situācijas izvērtēšanas. Pabalstu izmaksā ārstniecības iestāde, kurā persona nodod asinis.

**XIII.2 Pabalsts grūtniecēm “Māmiņu skolas” apmeklēšanai**

58.3 Grūtniecēm, kuras apmeklē “Māmiņu skolu” SIA “Daugavpils reģionālā slimnīca”, ir tiesības saņemt pabalstu nodarbību izdevumu segšanai faktisko izdevumu apmērā, bet ne vairāk kā 7,00 *euro* apmērā par katru nodarbību, kopumā ne vairāk kā par 10 (desmit) nodarbībām.

58.4 Pabalstu piešķir bez personas iesnieguma un bez materiālās situācijas izvērtēšanas. Dienests pārskaita pabalstu SIA “Daugavpils reģionālā slimnīca”.”.

Daugavpils valstspilsētas pašvaldības domes priekšsēdētājs  A.Elksniņš

**Projekts**

**Grozījumu Daugavpils valstspilsētas pašvaldības domes 2023.gada 30.novembra saistošajos noteikumos Nr.26 “Papildu sociālās palīdzības un brīvprātīgo iniciatīvu pabalsti””**

**paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saistošo noteikumu izdošanas mērķis ir pašvaldības brīvprātīgo iniciatīvu un papildu sociālās palīdzības izpilde.  Atbilstoši Viedās administrācijas un reģionālās attīstības ministrijas ieteikumam, papildināts saistošo noteikumu izdošanas tiesiskais pamatojums ar likuma “Par palīdzību dzīvokļa jautājumu risināšanā” 27.2 panta piekto daļu, kas paredz deleģējumu izdot saistošos noteikumus pašvaldības brīvprātīgās iniciatīvas pabalsta veidam vides pieejamībai.  Saistošie noteikumi paredz jaunu pabalsta veidu ieviešanu – pabalstu asins donoriem un pabalstu grūtniecēm “Māmiņu skolas” apmeklēšanai, veicinot asins donoru kustību un grūtnieču atbalstu.  Papildus saistošajos noteikumos tiek paredzēta veselības aprūpes pabalsta saņemšanas iespēja personām ar redzes traucējumiem, kuriem nepieciešama intravitreālo injekciju veikšana, kā arī veselības pabalsta apmēra palielinājums mājsaimniecībām, kuru aizgādībā atrodas bērns ar invaliditāti ar funkcionāliem traucējumiem vai ar celiakiju slims bērns.  Saistošie noteikumi paredz arī atvieglojumu personām – apbedīšanas pabalsta pieprasītājiem, kā arī palielina vienreizējo pabalstu bērna piedzimšanas gadījumā. |
| 1. Fiskālā ietekme uz pašvaldības budžetu | Saistošo noteikumu izpildes nodrošināšanai nepieciešami 168 550,00 *euro* gadā. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošie noteikumi veicinās asins donoru kustību, nodrošinās atbalstu personām ar redzes traucējumiem, sekmēs grūtnieču sagatavošanos dzemdībām un pamatzināšanu apguvi jaundzimušo aprūpē, atbalstīs mājsaimniecības, kuru aizgādībā atrodas bērns ar invaliditāti ar funkcionāliem traucējumiem vai ar celiakiju slims bērns, tādējādi pašvaldībai veicinot iedzīvotāju veselības aprūpi.  Papildus tam, saistošie noteikumi nodrošinās iespēju personai saņemt apbedīšanas pabalstu, izrietot tikai no mirušās personas materiālās situācijas un pēdējās deklarētās dzīvesvietas, nodrošinot atbalstu mirušo Daugavpils valstspilsētas pašvaldības iedzīvotāju radiniekiem un piederīgajiem, kā arī sniegs papildus materiālo atbalstu ģimenēm, kurās ir dzimis bērns. |
| 1. Ietekme uz administratīvajām procedūrām un to izmaksām | Esošās administratīvās procedūras netiek mainītas, jaunu institūciju un darba vietu veidošana nav nepieciešama.  Saistošo noteikumu piemērošana paredz piešķirt pabalstus bez personas iesnieguma un bez materiālās situācijas izvērtēšanas, pamatojoties uz ārstniecības iestādes sniegto informāciju. |
| 1. Ietekme uz pašvaldības funkcijām un cilvēkresursiem | Saistošo noteikumu izpildei nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci. |
| 1. Informācija par izpildes nodrošināšanu | Saistošajos noteikumos paredzēto sociālās palīdzības pabalstu izmaksu administrēs Sociālais dienests, gan pamatojoties uz atbalsta pieprasītāja iesniegumu un tam pievienotajiem dokumentiem, gan ārstniecības iestādes sniegto informāciju, kurā persona nodos asinis, veiks intravitreālās injekcijas un apmeklēs “Māmiņu skolu”. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saskaņā ar [Pašvaldību likuma](https://likumi.lv/ta/id/336956-pasvaldibu-likums) [44.panta](https://likumi.lv/ta/id/336956-pasvaldibu-likums#p44) otro daļu, dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību. Saistošie noteikumi piemēroti minētajos normatīvajos aktos noteikto mērķu sasniegšanai un paredz to, kas ir vajadzīgs minētā mērķa sasniegšanai. |
| 1. Izstrādes gaitā veiktās konsultācijas ar privātpersonām un institūcijām | Saskaņā ar Pašvaldību likuma 46. panta trešo daļu, saistošo noteikumu projektu un tam pievienoto paskaidrojuma rakstu publicē pašvaldības oficiālajā tīmekļvietnē sabiedrības viedokļa noskaidrošanai un saistošo noteikumu paskaidrojuma rakstā norāda projekta izstrādes gaitā veiktās konsultācijas ar privātpersonām un institūcijām. Sabiedrības viedokļa noskaidrošanai saistošo noteikumu projekts publicēts pašvaldības tīmekļvietnē [www.daugavpils.lv](http://www.daugavpils.lv) sadaļā “Sabiedrības līdzdalība”, termiņš viedokļu iesniegšanai no 2025.gada 3.marta līdz 2025.gada 16.martam. Priekšlikumi/iebildumi par saistošo noteikumu grozījumu projektu netika saņemti. |

Daugavpils valstspilsētas pašvaldības domes priekšsēdētājs  A.Elksniņš